同魏茂先潘茂洪泛湖終日
作者：張鎡
朝代：宋

paragraphs: 天將奇觀留東南，波織翡翠山堆藍。
仙廬佛剎互入望，漁篷游舫遥相銜。
清愁閉戶孤晴色，試逐薰風領佳客。
平生行處後杯盤，枯淡自甘先筆墨。
放船何處芙蓉開，綠幢翠葆從天來。
凌波生塵想遺珮，撫檻徙倚心悠哉。
秦關將種身九尺，鬚繞茶烟閒虎戟。
潘君高隠百不知，酒酣慷慨乾坤窄。
空濛暮氣收斜陽，柳色轉岸參差香。
南漪杜鵑易檜海，公子愛客邀舉觴。
畢逋棲烏噭城上，登車攬轡歸相望。
乘閒結伴須數來，與往不煩拘定向。